Informasjon om kartleggingsprøvene for 3. trinn høsten 2023

Når gjennomføres prøvene?

Skolene skal gjennomføre kartleggingsprøver i lesing og regning på 3. trinn i tidsrommet 9. - 27. oktober 2023 (Uke 41 – 43). Kartleggingsprøvene er obligatoriske.

Hvorfor kartleggingsprøver?

I tråd med innføring av nye læreplaner er det nå utviklet nye kartleggingsprøver til bruk fra 2022. De nye prøvene er digitale.

Prøvene skal brukes av skolen og lærerne til å finne de elevene som trenger ekstra hjelp i løpet av de første skoleårene. Dersom resultatene viser at en elev har behov for ekstra oppfølging, skal foreldrene få tilbakemelding om prøveresultatene og bli informerte om hvilke tiltak skolen velger å bruke for å følge opp eleven videre.

Hvem skal gjennomføre kartleggingsprøvene?

Alle elevene på 3. trinn skal gjennomføre disse kartleggingsprøvene. Elever som er borte fra skolen på prøvedagen, skal gjennomføre prøven senere.

Hovedregelen er at alle elever skal delta. Elever med rett til spesialundervisning eller rett til særskilt norskopplæring kan få fritak fra nasjonale prøver. Disse elevene kan kun få fritak dersom det er klart at prøveresultatet ikke vil ha mye å si for deres videre opplæring. Selv om en elev oppfyller vilkårene for fritak, kan eleven selv eller foreldrene likevel bestemme at eleven skal gjennomføre prøven.

Avgjørelsen om fritak fra kartleggingsprøver er et enkeltvedtak etter forvaltningslova.

Hva måler de ulike prøvene?

Kartleggingsprøvene er ikke prøver i fag, men i grunnleggende ferdigheter på tvers av fagene.

Kartleggingsprøven i lesing måler elevenes leseforståelse. Prøvene består av fire delprøver: Ordlesing, vokabular, lesing av tekst og staving. I kartleggingsprøven i lesing får elevene noen oppgaver som er felles for alle, og noen oppgaver som er tilpasset. Alle elever skal gjøre like mange oppgaver.

Kartleggingsprøvene i regning måler elevenes kompetanse i regning innenfor tre områder: Å telle, tallforståelse og å regne med tall. Kartleggingsprøven i regning består av to deler.

Alle elevene skal ta del 1. En stor gruppe elever får til så mye i del 1 at de vil være over oppfølgingsområdet, og skal ikke ta del 2. Elever som er i nærheten av oppfølgingsområdet skal først ha en pause. Så må de ta del 2. Del to kan gjennomføres samme dag, eller når som helst i løpet av gjennomføringsperioden. Resultatene i del 2 avgjør om de er i oppfølgingsområdet.

Har du spørsmål?

Ta kontakt med skolen eller les mer på Utdanningsdirektoratet sine nettsider: https://www.udir.no/eksamen-og-prover/prover/hva-er-kartleggingsprover/

Det er også mulig å se på eksempeloppgaver: https://www.udir.no/eksamen-og-prover/prover/eksempeloppgaver-kp/3-trinn/?path=celgkdf

Lykke til med høstens gjennomføring!